**Ismét lehet pályázni, folytatódik a Hankook Abroncsadományozási Programja!**

**Idén hatodik alkalommal rajtol el a Hankook Tire Magyarország Kft. Abroncsadományozási Programja. A 2012-ben indított kezdeményezés keretében a vállalat eddig több mint tízezer gumiabroncsot osztott ki csaknem 210 millió forint értékben, olyan közhasznú szervezeteknek, amelyek a társadalom számára jelentős szolgálatot végeznek. Pályázni idén is a** [**www.hankookadomany.hu**](http://www.hankookadomany.hu) **oldalon lehet 2017. április 25. - július 21. között.**

***Rácalmás, 2017. április 25. –*** A Hankook 2017-ben is folytatja nagyszabású, Magyarországon egyedülálló Abroncsadományozási Programját. Ennek keretében a cég olyan közhasznú alapítványoknak és kisebb egyesületeknek kíván segítséget nyújtani, amelyek egyébként ritkán és csak nagy erőfeszítések árán jutnának támogatáshoz. A 2012-ben útjára indított kezdeményezésben a nagyobb országos szervezetek mellett 2013 óta vehetnek részt kisebb non-profit szervezetek is, amelyek száma évről évre növekszik. Idén ismét több száz kisebb közhasznú szervezet számíthat abroncsadományra.

Az április 25-én újraindult [www.hankookadomany.hu](http://www.hankookadomany.hu) weboldalon a jelentkező szervezetek idén is legfeljebb 12 darab, azaz három garnitúra Hankook gumiabroncsra adhatják le igényüket július 21-ig. Azok a szervezetek számíthatnak pályázatuk pozitív elbírálására, akik környezet-, természet- vagy tájvédelemmel, fenntartható fejlődéssel foglalkoznak, vagy ezekhez kapcsolódó oktató tevékenységet folytatnak, illetve gyermekek idegen nyelvű oktatása, vagy biztonságos közlekedésre való nevelése a fő tevékenységük. Ezenkívül továbbra is várják azon szervezetek jelentkezését, akiknek a rászorulók támogatása, gyermek-, és koraszülött mentés, szállítás vagy pedig önkéntes rend- és katasztrófavédelmi tevékenység tartozik a fő tevékenységi körébe. A pályázókkal szemben idén is elvárás a közhasznú alapítványi, közalapítványi vagy egyesületi működési forma, illetve a minimálisan öt éves igazolható működés.

A Hankook 2017. augusztus 18-ig minden pályázót a jelentkezés benyújtásakor megadott e-mail címen értesít pályázatának elbírálásáról, a nyertesek listáját pedig a program weboldalán is közzéteszi.

A Hankook Tire Abroncsadományozási Programja Magyarország legnagyobb ilyen jellegű, évről-évre egyre sikeresebb akciója. A 2012-ben útjára indított program során a tavalyi évvel bezárólag több mint tízezer gumiabroncsot osztottak ki megközelítőleg 210 millió forint értékben, 846 kisebb és nagyobb hazai szervezetnek, ami jól bizonyítja a kezdeményezés sikerét. A vállalat továbbra is bíztatja a szervezeteket a pályázásra.

###

**A Hankook társadalmi felelősségvállalási programjáról**

A Hankook Tire Magyarország Kft. 2012-ben indította útjára átfogó társadalmi felelősségvállalási (CSR) programsorozatát, a „Hankook Értékteremtő Programot”, amely három pillérre épül: környezet, egészség és oktatási-társadalmi ügyek. A kezdeményezés célja, hogy a Hankook Tire Magyarország Kft., mint hazánk egyik legdinamikusabban fejlődő vállalata, felelős társadalmi szereplőként segítséget nyújtson olyan környezeti és társadalmi ügyekben, amelyek mindannyiunk érdekét szolgálják.

A vállalat Értékteremtő Programja keretében már több helyi és országos jelentőségű akciót is indított, így a Dunaújvárosi- és az Országos Mentőszolgálatnak, a BM Országos Katasztrófavédelmi Főigazgatóságnak, a Magyar Vöröskeresztnek, valamint több mint 800 kisebb, non-profit szervezetnek adományozott nagy értékben gumiabroncsot. Ezen kívül a vállalat számos helyi rendezvényt támogat a környezetében, például a nagysikerű dunaújvárosi Parázs-Varázs Közösségi Grillparty-t vagy a Rácalmási Tökfesztivált. A Hankook 2013. június elején útjára indította a Hankook Dolgozói Önkéntes Programot, amely 2016-ban egy újabb pillérrel bővült. A „KÖSZ, Hankook”, azaz a „Közösségi Összefogás a Szebbért” kezdeményezésben mostantól Dunaújváros és környékének lakói is aktívan részt vehetnek az önkéntes munkában, és lakókörnyezetük szebbé tételében.

Ugyancsak ebben az évben indult útjára a „Tekerd jobbra!” elnevezésű új társadalmi célú program, amelynek keretében a résztvevők kerékpározás közben gyűjthettek kilométereket a dunaújvárosi Szent Pantaleon Kórház Szülészet-nőgyógyászati Összevont osztálya és a Szent Márton Gyermekmentő Szolgálat részére. A kezdeményezéshez a vállalat dolgozóin kívül bárki csatlakozhatott, aki fontosnak tartja a két szervezet támogatását, és emellett odafigyel a saját egészségére is. A programban részt vevő lelkes biciklisek 8 millió forintot kerekeztek össze a két szervezet számára.

A Hankook kiemelt figyelmet fordít a jövő nemzedékek képzésére is. 2014-16 között a vállalat 18 millió forint értékben finanszírozta 260 diák angol nyelvi képzését, akik angol nyelvi táborban vehettek részt. A tanulók, akik a Hankook dolgozóinak gyermekei, 16 helyi (dunaújvárosi és rácalmási) iskola diákjai, valamint a Nagycsaládosok Országos Egyesülete ajánlásából kerültek ki, a Funside egyhetes nemzetközi angol táborában vehettek részt Balatongyörökön.

Az idén a vállalat új programot indított az oktatás támogatására: A HOPP – Hankook Oktatási Pályázati Program keretében műszaki középiskolák pályázhatnak eszközparkjuk, műhelyeik fejlesztésére.

A vállalati társadalmi felelősségvállalás a globális cégpolitika kiemelt része, amit az is bizonyít, hogy a Hankook is szerepelt a Dow Jones Ázsia-Óceániai Fenntarthatósági Indexében (DJSI Ázsia/Óceánia) a vállalati fenntarthatóság terén elért erőfeszítéseiért.

**A Hankook Tire vállalatról**

A Hankook Tire egyike az öt, a világon a legtöbb abroncsot gyártó globális vállalatnak. Innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok valamint az autósport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten már több mint 22.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központja és hét gyártóüzemének fejlesztésébe. A németországi Hannoverben működő Európai Technológiai Központban az európai piac igényeire szabva fejlesztik az termékeket, különös tekintettel az európai prémium autógyártók számára készülő első szerelésű (OE) abroncsokra.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Csehországban, Oroszországban, Törökországban, Svédországban és Lengyelországban vannak kereskedelmi képviseletei. A további európai országokban a cég termékeit regionális nagykereskedők terítik. A vállalat globális bevételének kb. 30 százalékát az európai piacokon és a FÁK országaiban realizált értékesítések adják.

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg már több mint 3.300 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készülő termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO 9001:2008., ISO/TSO 16949:2009. minőségi és az ISO 14001:2014. környezetvédelmi tanúsítvánnyal.

További információ: [www.hankooktire-press.com](http://www.hankooktire-press.com) és [www.hankooktire-eu.com](http://www.hankooktire-eu.com)

**Kapcsolat:**

|  |  |  |
| --- | --- | --- |
| **Hankook Tire Magyarország Kft. |** Kommunikációs Osztály **|** 2459 Rácalmás, Hankook tér 1. | | |
| **Roy Katalin**  kommunikációs vezető  [roykatalin@hankooktire.com](mailto:roykatalin@hankooktire.com) | **Serfőző Zsóka**  kommunikációs szakértő  Tel.: +36 25 556 091  zsoka.serfozo@hankooktire.com | **Boda Bence**  kommunikációs asszisztens  Tel.: +36 25 556 096  bence.boda@hankooktire.com |